Daarom kan Hy ook volkome red die wat deur Hom tot God gaan, omdat Hy altyd leef om vir hulle in te tree. Want so ’n hoëpriester was vir ons gepas, een wat heilig, onskuldig, onbesmet, afgeskeie van die sondaars is, en wat hoër as die hemele geword het; wat nie elke dag nodig het, soos die hoëpriesters, om eers vir sy eie sondes offers te bring en dan vir dié van die volk nie. Want dit het Hy net een maal gedoen toe Hy Homself geoffer het. Want die wet stel as hoëpriesters aan mense met swakhede, maar die woord van die eedswering wat ná die wet gekom het, stel die Seun aan, wat vir ewig volmaak is. (Hebreërs 7:25-28 AFR53)
Baie gelowiges (o.a. Luther) het geweldig daarmee geworstel oor hoe ’n mens in sy sondes kan vrykom van die gerig van God. Is so iets moontlik?
Nadat daar baie saamgeworstel is, en Bybelstudie gedoen is deur gelowiges oor ’n lang tydperk (o.a. die Sinode van Dordrecht 1618/19), is die antwoord op hierdie vrae saamgevat in ons belydenis: God het ’n Middelaar en Verlosser aangewys om mense van God se oordeel te verlos. (NGB 26)
Geen mens of dier kan hierdie oordeel van die Here deurstaan nie, en daarom het God self ’n Verlosser aangewys om ons van sy oordeel te verlos.
Die Here openbaar van Genesis 3:15 af dat die aangewysde Verlosser ’n waaragtige en regverdige mens is (vr. 16).